CELEX: 32021R1928
Language: hu
Date: 2021-08-31 00:00:00
Title: A Bizottság (EU) 2021/1928 felhatalmazáson alapuló rendelete (2021. augusztus 31.) az (EU) 2020/760 felhatalmazáson alapuló rendeletnek egyes, Argentína számára biztosított vámkontingensek kezelése és mennyiségei tekintetében történő módosításáról és az említett rendeletnek a benne foglalt átmeneti rendelkezések tekintetében történő helyesbítéséről

2021.11.9.   
               
               
                  HU
               
               
                  Az Európai Unió Hivatalos Lapja
               
               
                  L 394/1
               
            
         A BIZOTTSÁG (EU) 2021/1928 FELHATALMAZÁSON ALAPULÓ RENDELETE
         (2021. augusztus 31.)
         az (EU) 2020/760 felhatalmazáson alapuló rendeletnek egyes, Argentína számára biztosított vámkontingensek kezelése és mennyiségei tekintetében történő módosításáról és az említett rendeletnek a benne foglalt átmeneti rendelkezések tekintetében történő helyesbítéséről
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre (1) és különösen annak 185. és 186. cikkére, valamint 223. cikke (2) bekezdésére,
         tekintettel a közös agrárpolitika finanszírozásáról, irányításáról és monitoringjáról és a 352/78/EGK, a 165/94/EK, a 2799/98/EK, a 814/2000/EK, az 1290/2005/EK és a 485/2008/EK tanácsi rendelet hatályon kívül helyezéséről szóló, 2013. december 17-i 1306/2013/EU európai parlamenti és tanácsi rendeletre (2) és különösen annak 64. cikke (6) bekezdésére és 66. cikke (3) bekezdésére,
         mivel:
         
                     (1)
                  
                  
                     Az (EU) 2020/760 felhatalmazáson alapuló bizottsági rendelet (3) kiegészíti az 1308/2013/EU rendeletet a mezőgazdasági termékek engedélyhez kötött behozatali és kiviteli vámkontingenseinek kezelésére vonatkozó szabályok tekintetében, valamint az 1306/2013/EU rendeletet a vámkontingensek kezelésével összefüggésben letétbe helyezett biztosítékok tekintetében.
                  
               
                     (2)
                  
                  
                     Az Európai Unió és az Argentin Köztársaság között az 1994. évi Általános Vám- és Kereskedelmi Egyezmény (GATT) XXVIII. cikke alapján, levélváltás formájában létrejött, az EU CLXXV. engedményes listájában szereplő valamennyi vámkontingensre vonatkozó engedményeknek az Egyesült Királyság Európai Unióból való kilépése következtében szükséges módosításáról szóló megállapodás (a továbbiakban: a megállapodás), amelynek megkötésére az (EU) 2021/1213 tanácsi határozat (4) útján került sor, módosítja egyes vámkontingensek kezelési rendszerét.
                  
               
                     (3)
                  
                  
                     A megállapodás értelmében az Argentínából származó fokhagyma vámkontingensének kezelése a jövőben a hagyományos és az új importőrök rendszere helyett a párhuzamos vizsgálat módszerével történik, amelyre a referenciamennyiségre vonatkozó követelmény nem alkalmazandó. Következésképpen az (EU) 2020/760 felhatalmazáson alapuló rendelet 9. cikkének (4) bekezdését el kell hagyni.
                  
               
                     (4)
                  
                  
                     Ezenkívül a megállapodás felosztja az Argentínából származó baromfira vonatkozó 09.4213 és 09.4412 rendelésszámú vámkontingenseket, és a hozzájuk tartozó mennyiségek egy részét két újonnan létrehozott (a 09.4289 és a 09.4290 rendelésszámú) vámkontingenshez rendeli hozzá. Az említett új vámkontingensekre való hivatkozásokat bele kell foglalni az (EU) 2020/760 felhatalmazáson alapuló rendelet 9. cikkének (6) és (7) bekezdésébe.
                  
               
                     (5)
                  
                  
                     Az (EU) 2020/760 felhatalmazáson alapuló rendelet 27. cikkének (2) bekezdésével összhangban az említett rendeletet a 2021. január 1-jén vagy azt követően kezdődő vámkontingens-időszakokra kell alkalmazni. A szóban forgó rendelet 26. cikkének első bekezdésében foglalt átmeneti rendelkezés értelmében az ugyanazon rendelet 9. cikke szerinti referenciamennyiség megállapítható a rendelet 25. cikkében említett, hatályon kívül helyezett rendeletek alapján „az e rendelet hatálybalépését követő” első két vámkontingens-időszakban. Ezt a megfogalmazást hozzá kell igazítani az (EU) 2020/760 felhatalmazáson alapuló rendelet 27. cikkének (2) bekezdéséhez, oly módon, hogy a hivatkozás arra az első két vámkontingens-időszakra vonatkozzon, „amelyre e rendelet alkalmazandó”.
                  
               
                     (6)
                  
                  
                     Hasonló helyesbítésre van szükség az (EU) 2020/760 felhatalmazáson alapuló rendelet 26. cikkének második bekezdésében is. Ezenkívül ugyanabban a rendelkezésben egyértelművé kell tenni azt is, hogy a referenciamennyiség 12 hónapos időszakok helyett teljes vámkontingens-időszakok vonatkozásában is megállapítható.
                  
               
                     (7)
                  
                  
                     Az esetleges félreértések elkerülése érdekében helyénvaló a kapcsolódó preambulumbekezdést is helyesbíteni.
                  
               
                     (8)
                  
                  
                     Az (EU) 2020/760 felhatalmazáson alapuló rendeletet ezért ennek megfelelően módosítani és helyesbíteni kell.
                  
               
                     (9)
                  
                  
                     Az (EU) 2020/760 felhatalmazáson alapuló rendelet 9. cikkének (4) bekezdését a 09.4104 rendelésszám alá tartozó vámkontingens esetében indokolt a folyamatban lévő vámkontingens-időszakra továbbra is alkalmazni, a 09.4288 rendelésszám alá tartozó vámkontingens első vámkontingens-időszakának kezdete függvényében, az (EU) 2020/761 bizottsági végrehajtási rendeletnek (5) megfelelően.
                  
               
                     (10)
                  
                  
                     Az (EU) 2020/760 felhatalmazáson alapuló rendelet 9. cikke (6) és (7) bekezdésének módosítását e rendelet hatálybalépésétől kezdődően, a 09.4289 és a 09.4290 rendelésszám alá tartozó vámkontingensek első vámkontingens-időszakának kezdetétől kell alkalmazni,
                  
               ELFOGADTA EZT A RENDELETET:
         
            1. cikk
            Az (EU) 2020/760 felhatalmazáson alapuló rendelet módosításai és helyesbítései
            Az (EU) 2020/760 felhatalmazáson alapuló rendelet a következőképpen módosul és kerül helyesbítésre:
            
                        1.
                     
                     
                        A (18) preambulumbekezdés helyébe a következő szöveg lép:
                        
                                    „(18)
                                 
                                 
                                    A kereskedelmi forgalom megzavarásának elkerülése érdekében indokolt úgy rendelkezni, hogy a hatályon kívül helyezett jogi aktusok továbbra is alkalmazandók legyenek az e rendelet alkalmazásának kezdőnapja előtt az említett jogi aktusok alapján kibocsátott behozatali engedélyekre. Ugyanebből a célból helyénvaló engedélyezni az engedélyt kibocsátó hatóságok számára, hogy 2021. január 1-jétől kezdődően abban az első két vámkontingens-időszakban, amelyre e rendelet alkalmazandó, a referenciamennyiséget a hatályon kívül helyezett jogi aktusokkal összhangban állapítsák meg.”
                                 
                              
                  
                        2.
                     
                     
                        A 9. cikk a következőképpen módosul:
                        
                                    a)
                                 
                                 
                                    a (4) bekezdést el kell hagyni;
                                 
                              
                                    b)
                                 
                                 
                                    a (6) és a (7) bekezdés helyébe a következő szöveg lép:
                                    
                                       „(6)   A (2) bekezdéstől eltérve, az (EU) 2020/761 végrehajtási rendelet I. mellékletében szereplő rendelésszámok következő, három vagy négy rendelésszámot magukban foglaló csoportjainak esetében a referenciamennyiséget az egyes csoportokhoz tartozó, az Unióban szabad forgalomba bocsátott mennyiségek összesítésével kell kiszámítani:
                                       
                                                    
                                                
                                                
                                                   09.4211, 09.4212, 09.4213 és 09.4290;
                                                
                                             
                                                    
                                                
                                                
                                                   09.4214, 09.4215 és 09.4216;
                                                
                                             
                                                    
                                                
                                                
                                                   09.4410, 09.4411, 09.4412 és 09.4289.
                                                
                                             
                                    
                                       (7)   A (3) bekezdéstől eltérve, a 09.4211, a 09.4212, a 09.4213 és a 09.4290 rendelésszámú vámkontingens esetében az adott vámkontingens-időszakban az említett négy vámkontingensre vonatkozóan benyújtott engedélykérelmek által érintett teljes termékmennyiség nem haladhatja meg a kérelmezőnek a szóban forgó négy vámkontingens tekintetében megállapított teljes referenciamennyiségét. A kérelmező eldöntheti, hogy hogyan osztja fel a teljes referenciamennyiséget azon vámkontingensek között, amelyekre vonatkozóan kérelmeket nyújt be. Ez a szabály alkalmazandó a 09.4214, a 09.4215 és a 09.4216, valamint a 09.4410, a 09.4411, a 09.4412 és a 09.4289 rendelésszámú vámkontingensre is.”
                                    
                                 
                              
                  
                        3.
                     
                     
                        A 26. cikk helyébe a következő szöveg lép:
                        
                           „26. cikk
                           Átmeneti rendelkezések
                           Abban az első két vámkontingens-időszakban, amelyre a 27. cikk (2) bekezdése szerint e rendelet alkalmazandó, az engedélyt kibocsátó hatóság a 9. cikkben említett referenciamennyiséget megállapíthatja a 25. cikkben említett, hatályon kívül helyezett vonatkozó rendeletek alapján is.
                           Ha a 27. cikk (2) bekezdése szerint e rendelet alkalmazásával érintett első vámkontingens-időszakot megelőző két vámkontingens-időszakban vagy azok egyikében valamely, a 9. cikkben említett, a referenciamennyiségre vonatkozó követelmény hatálya alá tartozó vámkontingens nem kerül teljes mértékben felhasználásra, a gazdasági szereplők választhatnak, hogy referenciamennyiségük meghatározása a 9. cikk (1) bekezdése szerint vagy annak a két utolsó vámkontingens-időszaknak a figyelembevételével történjen, amelyben a vámkontingens maradéktalanul felhasználásra került.”
                        
                     
                  
         
            2. cikk
            Átmeneti rendelkezés
            Az (EU) 2020/760 felhatalmazáson alapuló rendelet 9. cikkének (4) bekezdését a 09.4104 rendelésszám alá tartozó vámkontingens esetében a folyamatban lévő vámkontingens-időszakra továbbra is alkalmazni kell.
         
         
            3. cikk
            Hatálybalépés és alkalmazás
            Ez a rendelet az Európai Unió Hivatalos Lapjában való kihirdetését követő harmadik napon lép hatályba.
            Az 1. cikk (2) bekezdésének b) pontját azonban e rendelet hatálybalépésétől kezdődően, a 09.4289 és a 09.4290 rendelésszám alá tartozó vámkontingensek első vámkontingens-időszakának kezdetétől kell alkalmazni.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. augusztus 31-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 347., 2013.12.20., 671. o.
         
         
            (2)  HL L 347., 2013.12.20., 549. o.
         
         
            (3)  A Bizottság (EU) 2020/760 felhatalmazáson alapuló rendelete (2019. december 17.) az 1308/2013/EU európai parlamenti és tanácsi rendeletnek az engedélyhez kötött behozatali és kiviteli vámkontingensek kezelésére vonatkozó szabályok tekintetében történő kiegészítéséről, valamint az 1306/2013/EU európai parlamenti és tanácsi rendeletnek a vámkontingensek kezelésével összefüggésben letétbe helyezett biztosítékok tekintetében történő kiegészítéséről (HL L 185., 2020.6.12., 1. o.).
         
            (4)  A Tanács (EU) 2021/1213 határozata (2021. július 13.) az Európai Unió és az Argentin Köztársaság között az 1994. évi Általános Vám- és Kereskedelmi Egyezmény (GATT) XXVIII. cikke alapján, levélváltás formájában létrejött, az EU CLXXV. engedményes listájában szereplő valamennyi vámkontingensre vonatkozó engedményeknek az Egyesült Királyság Európai Unióból való kilépése következtében szükséges módosításáról szóló megállapodásnak az Unió nevében történő megkötéséről (HL L 264., 2021.7.26., 1. o.).
         
            (5)  A Bizottság (EU) 2020/761 végrehajtási rendelete (2019. december 17.) az 1306/2013/EU, az 1308/2013/EU és az 510/2014/EU európai parlamenti és tanácsi rendeletnek az engedélyhez kötött vámkontingensek kezelési rendszere tekintetében történő alkalmazására vonatkozó szabályok megállapításáról (HL L 185., 2020.6.12., 24. o.).